KBANK หั่นเป้าสินเชื่อรายย่อยเหลือโต 7-8% หลังสัญญาณหนี้ครัวเรือนสูง
KBANK หั่นเป้าสินเชื่อรายย่อยเหลือโต 7-8% หลังสัญญาณหนี้ครัวเรือนสูง
6 พ.ค. 2558

นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารได้ปรับลดเป้าหมายสินเชื่อรายย่อยลงเป็น 7-8% จากเป้าหมายเดิมที่ 6-9%
เนื่องจากสัญญาณของหนี้ครัวเรือนในปัจจุบันปรับเพิ่มสูงขึ้นอยู่ที่ 85% ซึ่งส่งผลให้ความสามารถในการชำระหนี้ลดลง และมีผลต่ออัตราการปฏิเสธสินเชื่อเพิ่มเป็น 60% จากเดิมที่ 50%
ขณะที่ NPL ของรายย่อยเพิ่มขึ้นเล็กน้อยจากเดิมไม่ถึง 2% ในไตรมาส 1/58 จากสัญญาณของหนี้ครัวเรือนที่สูง แต่ทั้งปีธนาคารก็จะยังควบคุมไม่ให้เกิน 2% โดยการปรับปรุงในการดูแลลูกค้าเก่า คัดเลือกลูกค้าใหม่ให้มีคุณภาพมากขึ้น เน้นการเติบโตของค่าธรรมเนียมแทน
ทั้งนี้อัตราการเติบโตของรายได้ค่าธรรมเนียมของรายย่อยธนาคารตั้งเป้าเติบโตปีนี้ 20-23% โดยไตรมาส 1/58 เติบโตอยู่ที่ 16% สำหรับการเติบโตของรายได้ค่าธรรมเนียมของธนาคารจะมาจาก 3 ช่องทาง ได้แก่แบงก์เอสชัวรันส์  บัตรเครดิตและร้านค้ารับบัตรเครดิต และการบริการผ่านช่องทางอิเล็กทรอนิกส์ โดยสัดส่วนรายได้ค่าธรรมเนียมของทั้ง 3 ช่องทางเฉลี่ยอยู่ที่ช่องทางละ 30%